Asukkaan tulitukseen joutunut murtomies: "En yhtään moiti herraa siitä, mutta tappamisen meininki siinä oli"

Pirkanmaan käräjäoikeudessa kuultiin iltapäivällä Kuljun ampumistapauksessa tulitukseen joutuneita ryöstöstä syytettyjä miehiä. Vuonna 1959 syntynyt mies kertoi, että hän oli jotenkin päätynyt perjantaina 21. huhtikuuta autoon Tampereen Hämeenkadun McDonald'silta. Autossa joku oli puhunut aseista, ja sitten oli päädytty Lempäälän Kuljuun omakotitalolle, jossa mies ei ollut koskaan ollut. Hän ja vuonna 1989 syntynyt mies lähtivät talolle, jossa he tunkeutuivat sisään ja yrittivät syyttäjän mukaan ryöstää omistajan aseita. Mies kiisti käyttäneensä väkivaltaa vuonna 1949 syntynyttä talon asukasta vastaan. Hän kertoo yrittäneensä tempia aseita irti telineestä. "Tappamisen meininki" Yhtäkkiä asukas tuli huoneeseen alastomana ja ampui hänen kumppaniaan rintaan. Asukas itse sanoo , että hän yritti ampua varoituslaukauksen pimeässä huoneessa, mutta osui vahingossa murtomieheen. Myöhemmin vastakuulustelussa murtomies myönsi, ettei nähnyt kumppaniaan ampumistilanteessa. –Huusin, että älä ammu, me lähdetään. Miehet pakenivat talosta ja juoksivat tietä pitkin pois. Silloin takaa alkoi jälleen kuulua laukauksia. Yksi luodeista osui jo kertaalleen ammutun miehen jalkaan ja hän kaatui. –Tappamisen meininki siinä oli. En yhtään moiti herraa siitä, mutta tappamisen meininki siinä oli. Mies juoksi odottamassa olleeseen autoon, jota kuljetti kolmas ryöstöstä syytetty mies. Auto lähti liikkeelle, ja miehen mukaan joku soitti autosta hätäkeskukseen. Talossa ollut mies jäi pois Viinikan liikenneympyrässä. Poliisi otti hänet kiinni sunnuntaina. Mies ei kertomansa mukaan tiedä, kenen ajatuksesta talolle mentiin. Ammuttu mies menetti muistinsa Luodeista haavoittunut mies kertoo, että hän ei muista tapahtumista mitään. Hän kertoi oikeudessa, että jalan täydestä kuntoutumisesta ei ole tässä vaiheessa tietoa. Pitkillä kävelymatkoilla hänen täytyy käyttää kävelykeppejä. Miehen keuhkojen parantumista tarkkaillaan. Tällä hetkellä hän ei voi nukkua vatsallaan tai vetää keuhkoja täyteen ilmaa, koska se sattuu. Autoa kuljettanut vuonna 1997 syntynyt mies kertoi oikeudessa, että kaksi muuta miestä pyysivät häntä ajamaan omakotitalolle. Kuljussa hän odotti autossa, kun talolta alkoi kuulua laukauksia. Pian toinen mies juoksi autolle. –Hän sanoi, että (nimi) osui sydämeen ja aja, aja, aja. Mies kertoi ajaneensa pois sokissa, koska luuli kaverinsa kuolleen. Autossa oli mukana myös kuljettajan tyttöystävä. Mies vakuutti, ettei olisi ottanut tyttöystäväänsä mukaan, jos olisi tiennyt, mitä talolla oli tarkoitus tehdä.